b'\n_START_ARTICLE_\nSirotici\n_START_SECTION_\nInterpretacija dela\n_START_PARAGRAPH_\nVdovec misli, da sam ne zmore skrbi za otroke, zato se vnovi\xc4\x8d poro\xc4\x8di. Pojavi se pogost motiv zlobne ma\xc4\x8dehe, ki pastorke sovra\xc5\xbei in zani\xc4\x8duje, lastne otroke pa skrbno neguje. Ma\xc4\x8deha je gospodovalna in kruta. Mo\xc5\xbeu uka\xc5\xbee, naj od doma pre\xc5\xbeene sina in h\xc4\x8derko. Mo\xc5\xbe se ukloni njeni volji in otroke odpelje v gozd \xe2\x80\x93 predstavlja tema\xc4\x8den labirint, ki vzbuja ob\xc4\x8dutke strahu in brezizhodnosti. Ko ju o\xc4\x8de drugi\xc4\x8d odpelje v gozd, ju prive\xc5\xbee k drevesu. Tu se kot zelo iznajdljiv in pogumen, kot se za de\xc4\x8dka spodobi, izka\xc5\xbee brat. Prere\xc5\xbee vrvi in tako re\xc5\xa1i sebe in svojo sestro. Otroka tavata po gozdu, na razpotju se njune poti lo\xc4\x8dijo. Kot po \xc4\x8dude\xc5\xbeu deklica po celodnevnem tavanju pride do hi\xc5\xa1e sredi gozda. \xc5\xbdenica jo sprejme pod streho v zameno, da ji bo deklica pomagala v gospodinjstvu. \xc5\xbdenica ima le eno zahtevo \xe2\x80\x93 da nikoli ne vstopi v dvanajsto sobo. A otro\xc5\xa1ka radovednost je mo\xc4\x8dnej\xc5\xa1a od deklice. Prekr\xc5\xa1ila je pravilo in pokukala v nenavadno sobo. Pojavi se svetopisemski motiv Matere bo\xc5\xbeje, ki Jezusu umiva noge. Zaradi vstopa v 12. sobo mora deklica od hi\xc5\xa1e. Poizveduje o svojem bratu, ugotovi, da slu\xc5\xbei pri grofu in mu po\xc5\xa1lje sliko. Brat je ganjen vsaki\xc4\x8d, ko pogleda podobo svoje sestre in to opazi tudi grof. Grofi\xc4\x8d se navkljub razliki v dru\xc5\xbebenem statusu odlo\xc4\x8di, da sestro ho\xc4\x8de za \xc5\xbeeno. Ponjo po\xc5\xa1ljejo ko\xc4\x8dijo, na pot nazaj proti gradu se odpravi \xc5\xa1e ma\xc4\x8dehina h\xc4\x8di. Ker \xc5\xbeeli obogateti in se poro\xc4\x8diti z grofi\xc4\x8dem, polsestro zahrbtno in z zvija\xc4\x8do porine v vodo. Grofi\xc4\x8d se mo\xc4\x8dno razjezi in hlapca da zapreti v je\xc4\x8do. Tja se priplazi ka\xc4\x8da \xe2\x80\x93 je personificiran \xc5\xbeivalski lik, saj govori \xe2\x80\x93 in nesre\xc4\x8dnemu bratu naro\xc4\x8di, kaj naj stori, da re\xc5\xa1i sestro in sebe. Re\xc5\xa1itev predstavlja urok \xe2\x80\x93 vrezati 3 \xc5\xa1ibe in z njimi udarjati po gladini vode. Hlapec upo\xc5\xa1teva ka\xc4\x8din nasvet in ko tretji\xc4\x8d udari po gladini vode, se sestra dvigne iz reke. Odpravita se na grad. Grofi\xc4\x8d je zadovoljen in se poro\xc4\x8di s siroto, brat pa je do\xc5\xbeivljenjsko preskrbljen. Konec pripovedi je tipi\xc4\x8den \xe2\x80\x93 \xc5\xbeiveli so sre\xc4\x8dno. Dobro je tudi tokrat premagalo zlo.'